hornslanger
Hornslanger er en slægt af små, ørkenlevende hugorme fra Nordafrika, Sahara og Mellemøsten. Der kendes fire arter.
Det er kompakte, typisk 30-60 cm lange hugorme. To arter, Cerastes cerastes og C. gasparetti, har et veludviklet horn over hvert øje. Hos C. boehmei er hornene erstattet af skæl, der sidder som små totter over øjnene, mens den sidste art, C. vipera, mangler både horn og skæltotter. De er alle lyst gulbrune til gråbrune, næsten ensfarvede eller med mørkere tegninger.
Hornslangerne lever i ørkener, hvor de graver sig ned i sandet, så det ofte kun er den øverste del af hovedet, som når op over sandet. Her venter de på bytte, som består af øgler, gnavere og småfugle. Byttet aflives med et giftbid.
Mens C. cerastes og C. gasparetti lægger æg, er både C. vipera og C. boehmei ovovivipare, hvilket betyder, at ungerne ved fødslen omgives af en hinde, som de hurtigt gennembryder.